**Erasmus beszámoló**

2018 februárjában utaztam ki az Erasmus és a Campus Mundi programok keretein belül Csehországba, ahol külföldi tanulmányaimat Brnoban, a Masaryk Egyetem hallgatójaként folytattam.

Szerencsére volt lehetőségem kollégiumban lakni. Az egyetem legnagyobb kollégiuma gyönyörű, felújított épület hangulatos szobákkal, amiben kettesével laknak a diákok. Minden szobához kis konyha és fürdőszoba tartozik. A szobatársam egy izraeli lány lett, akivel már az első napon megtaláltuk a közös hangot, nagyon jó kapcsolatot alakítottunk ki.

A szorgalmi időszak előtti hetet egy orientációs héttel kezdtük, ahol különböző játékos programok során ismerkedhettünk meg egymással. Talán a legnagyobb népszerűségnek a beer-and-food és a coffee-and-cake túrák örvendtek, amelyek során a helyi diákok a legkedveltebb sörözőket és kávézókat mutatták meg nekünk. A hallgatói önkormányzat a szorgalmi hét első hétvégéjére prágai városnéző túrát szervezett, amit a rendkívüli hideg ellenére mindannyian nagyon élveztünk. Prága gyönyörű, a csoportvezetőink pedig nagyon kedvesek és segítőkészek voltak.

Az egyetemen a szemináriumokon főként cseh diákokkal voltam, akik ugyan visszahúzódóak voltak, de kedvesen fogadtak. A tanárok is szuperek, akárcsak a kinti Erasmus iroda és a koordinátorok. Az online rendszerük és a tárgyfelvételi procedúra ugyan hagy kívánni valót maga után, de a kommunikáció rendkívül jól működik, az ügyintézők és a tanárok is hipergyorsan reagálnak az e-mailekre, az Erasmus iroda pedig alapos tájékoztató anyagokat küld.

Ahogy az általában lenni szokott, én is főként az Erasmusos diákok társaságában voltam, aminek örültem, mert rengeteg szuper programot szerveztünk együtt – télen a hóemberépítéstől kezdve a kirándulásokon át vadasparki kisegítésig, tóparti piknikekig, valamint akár közös főzőcskézéseket vagy vacsorákat. Egy igazán kedves, támogató és elfogadó közösségbe csöppentem, aminek hála emberileg nagyon sokat fejlődhettem. Megtanultam havonta beosztani az ösztöndíjamat, mennyiből és hogyan tudom megoldani a lakhatásomat és az étkezést úgy, hogy szórakozásra és esetleg utazásra is maradjon. Megtanultam együtt élni egy addig vadidegen emberrel, nyitottnak lenni, de ugyanakkor megtanultam, hogy mik a határaim, mit és meddig tudok tolerálni.

Személyes kapcsolataimat illetően az Erasmus megmutatta, hogy melyik az, amelyik már nem működik, azaz kik a valódi barátaim, és kik azok, akik amint párszáz kilométerrel arrébb vagyok, lemondanak rólam, és elkezdenek úgy kezelni, mint akik soha nem is ismertek. Ez a felismerés ugyan eleinte fájdalmas, de hosszú távon mindenképpen csak jól jöhetek ki belőle.

Kedves Mindenki, aki gondolkozik, hogy menjen-e Erasmusra vagy se, szerintem mindenképpen menjetek! Emberileg és szakmailag is megéri, arról nem is beszélve, hogy egy nagy kaland, amelynek keretében úgy próbálhatod ki a külföldön élést, hogy közben otthonról is és kintről is fogják a kezed, így nem vagy teljesen magadra utalva. Csak ajánlani tudom. :)

Még több sztori az Erasmusomról itt: <https://cilibalogh.wixsite.com/adventuresabroad>